KIRJALLINEN KYSYMYS E-2276/99 esittäjä(t): Cristiana Muscardini (UEN) neuvostolle. Internetin kotisivujen valvontaviranomainen.



Virallinen lehti nro 303 E , 24/10/2000 s. 0041 - 0042



KIRJALLINEN KYSYMYS E-2276/99 esittäjä(t): Cristiana Muscardini (UEN) neuvostolle (13. joulukuuta 1999) Aihe: Internetin kotisivujen valvontaviranomainen Internetissä kasvaa sellaisten kotisivujen määrä, joilla annetaan ohjeita synteettisten huumeiden valmistamisesta ja tietoja siitä, mistä saa aseita sekä tietoja siitä, mistä saa lapsia seksuaalista hyväksikäyttöä varten. Voisiko Euroopan unioni asettaa viranomaisen, joka tutkisi kaikki sellaiset kotisivut, jotka selvästi rikkovat jäsenvaltioiden lakeja ja selvittäisi, mitkä toimet ovat tarpeen, jotta estettäisiin Internetin käyttö lakiemme rikkomiseen ja rikolliseen toimintaan? Vastaus (10. ja 11. huhtikuuta 2000) Euroopan unioni on arvoisan parlamentin jäsenen tavoin huolissaan rikolliseen käyttäytymiseen rohkaisevia tietoja sisältävien Internet-kotisivujen runsaudesta. Tämän vuoksi unioni on antanut Europolille tehtäväksi torjua Internet-rikollisuutta siinä määrin kuin kyseisen rikollisuuden torjunta kuuluu sen toimivaltaan. Europol on ollut toiminnassa 1. heinäkuuta 1999 lähtien, ja se toimii jo nyt laittoman huumausainekaupan ja ihmiskaupan sekä samalla alaikäisten hyväksikäytön ja lapsipornoaineiston tuotannon, myynnin ja levittämisen torjunnassa Europol-yleissopimuksessa mainittujen tavoitteiden puitteissa(1)(2). Jäsenvaltiot vastaavat Europolin toimivallasta riippumatta Internetissä olevien tietojen valvonnasta. Yhtä yhteydentarjoajaa vastaan on jo nostettu syyte tämän ylläpidettyä sivustoa, jolla on levitetty laittomia tietoja. Kuten kysymykseen n:o H-0202/97 (esittäjä Anne McIntosh) annetussa vastauksessa todetaan, neuvosto pitää erittäin tärkeänä kysymystä Internetissä levitettävien tietojen valvonnasta pyrkien kuitenkin ottamaan sivustoilla olevien tietojen valvonnassa huomioon vapaan tiedonvälityksen yleiset periaatteet. Eurooppalaisen valvontaviranomaisen perustamista ei ole suunniteltu. Euroopan unioni kuitenkin tukee jäsenvaltioiden toimia erityisillä toimenpiteillä, joilla pyritään parantamaan alan oikeudellista yhteistyötä. Kyse on erityisesti ehdotuksesta Internetissä olevan lapsipornoaineiston torjuntaa koskevaksi yhteiseksi toiminnaksi, jonka osalta neuvoston puheenjohtaja päätti kuulla Euroopan parlamenttia ennen Amsterdamin sopimuksen voimaantuloa, ja joka muutetaan päätökseksi, jonka osalta neuvosto kuulee Euroopan parlamenttia Euroopan unionista tehdyn sopimuksen 39 artiklan perusteella. Mainitsemme vielä arvoisalle parlamentin jäsenelle, että ehdotus direktiiviksi kansainvälisillä markkinoilla käytävän sähköisen kaupan tietyistä näkökohdista sisältää säännöksiä, joilla rajoitetaan yhteydentarjoajien vastuuta. Neuvosto on lisäksi hyväksynyt jäsenvaltioiden yhteisen kannan, jota ajetaan Euroopan neuvostossa käytävissä neuvotteluissa tietojärjestelmissä tapahtuvaa rikollisuutta koskevan yleissopimuksen tueksi. Sopimuksen tarkoituksena on niinikään Internetin kautta tehtävien rikosten torjunta. Tähän liittyen Euroopan parlamentti ja neuvosto hyväksyivät myös 25. tammikuuta 1999 päätöksellä 276/1999/ETY monivuotisen yhteisön toimintasuunnitelman Internetin käyttöturvallisuuden parantamiseksi maailmanlaajuisten verkkojen laitonta ja haitallista sisältöä torjumalla. Toimintasuunnitelma kattaa jakson 1. tammikuuta 1999 31. joulukuuta 2002 ja sen toteuttamiseen on myönnetty 25 miljoonan euron rahoituspuitteet. (1) Yleissopimuksen tekemisestä Euroopan unionista tehdyn sopimuksen K.3 artiklan perusteella Euroopan poliisiviraston perustamisesta 26. heinäkuuta 1995 annettu neuvoston säädös, 2 artikla (EYVL C 316, 27.11.1995, s. 5). (2) Europol-yleissopimuksen liitteessä olevan rikollisuuden muodon määritelmän täydentämisestä ihmiskaupan osalta 3. joulukuuta 1998 tehty neuvoston päätös, 1 artikla (EYVL C 26, 30.1.1999, s. 21).